Predkladacia  správa 

          Na základe uznesenia vlády Slovenskej republiky číslo 855 zo dňa 6. októbra 1999 bolo uložené ministrovi hospodárstva zabezpečiť účasť na zasadnutí a informovať o činnosti  2. Pracovného stola pre hospodársku obnovu, rozvoj a spoluprácu v rámci Paktu stability pre juhovýchodnú Európu.

V rámci zasadnutia Regionálneho pracovného stola sa dňa 15. novembra 2005 uskutočnilo zasadnutie 2. Pracovného stola Paktu stability o hospodárskej obnove, rozvoji a spolupráci v Prahe, Česká republika. Pri tej istej príležitosti sa uskutočnili zasadnutia ďalších dvoch pracovných stolov (demokratizácia a ľudské práva, otázky bezpečnosti). Slovenskú republiku na zasadnutí zastupovali veľvyslanec Vladimír Lomen, národný koordinátor Paktu stability a Ján Galoci, hlavný štátny radca Ministerstva hospodárstva SR.

Zasadnutie 2. Pracovného stola bolo zamerané na zhodnotenie pokroku pri zlepšovaní podnikateľského prostredia v juhovýchodnej Európe, analyzovalo jeho ďalšie perspektívy v súvislosti s nevyhnutnosťou podstatne výraznejšieho prílevu priamych zahraničných investícií do regiónu. Venovalo sa tiež otázkam implementácie energetického spoločenstva  a budovania dopravnej siete v juhovýchodnej Európe. Súčasťou rokovaní bola tiež problematika liberalizácie obchodu, kde všetky iniciatívy sú orientované na prípravu spoločnej dohody o voľnom obchode, ktorá by mala niesť prvky Stredoeurópskej dohody o voľnom obchode (CEFTA).    

Predkladaný materiál bol prerokovaný a vzatý na vedomie Poradou vedenia Ministerstva hospodárstva Slovenskej republiky dňa 03.02.2006. Vzhľadom na svoj informatívny charakter nebol uvedený materiál predmetom medzirezortného pripomienkového konania.